9.9.2022
SK
Úradný vestník Európskej únie
C 347/165 Štvrtok 10. marca 2022
82. vyzýva ESVČ, aby vykonala systematickú analýzu konfliktov s integrovaním rodového hľadiska založenú na rodovej analýze a analýze konfliktov zahŕňajúcej rodové hľadisko, najmä pokiaľ ide o misie a operácie SBOP a činnosti v rámci Európskeho mierového nástroja; zdôrazňuje potrebu dostatočných zdrojov na vytváranie a posilnenie odborných znalostí a kapacít EÚ s cieľom vykonávať analýzy rizík a konfliktov s integrovaním rodového hľadiska, čo by malo zahŕňať venovanie osobitnej pozornosti otázke rodovej rovnosti a zabezpečenie zmysluplnej účasti žien a znevýhodnených skupín;
83. poukazuje na význam prepojenia koncepcie ľudskej bezpečnosti a rodového prístupu; žiada EÚ, aby uplatňovala koncepciu ľudskej bezpečnosti, ako sa uvádza v rezolúcii Valného zhromaždenia OSN č. 66/290 a v jej programe zameranom na ženy, mier a bezpečnosť; trvá na tom, že bezpečnosť sa musí zameriavať na ľudské životy a ich ochranu pred hrozbami, ako sú násilie, nedostatočné vzdelanie, zdravotná starostlivosť a potravinová alebo hospodárska nezávislosť; vyzýva Komisiu, ESVČ a členské štáty, aby vypracovali a podporovali program OSN v oblasti odzbrojenia; trvá na existencii feministickej zahraničnej politiky v oblasti odzbrojenia a nešírenia zbraní;
84. poukazuje na to, že ženy sú neprimerane postihnuté sexuálnym násilím súvisiacim s konfliktom a iným beztrestným porušovaním ľudských práv vrátane vyššieho rizika obchodovania s ľuďmi; zdôrazňuje, že je potrebné zabezpečiť, aby ženy a dievčatá, ktoré sa stali obeťami sexuálneho násilia v oblastiach a krajinách zasiahnutých konfliktom, dostali primeranú a komplexnú starostlivosť a liečbu, ako aj účinné a rýchle odškodnenie; konštatuje, že tento systém už funguje tam, kde bol zavedený, a že tiež pomáha pri opätovnom začleňovaní obetí do spoločnosti; pripomína dôležitosť boja proti stigmatizácii obetí; požaduje kontinuitu podpory opatrení, ktoré ženám v konfliktných a núdzových situáciách poskytnú balíky pomoci v oblasti SRZP, a to financovaním a podporou organizácií v prvej línii a organizácií pod vedením žien;
85. pripomína, že ozbrojené konflikty majú neprimerane veľký vplyv na ženy a dievčatá; vyjadruje poľutovanie nad využívaním sexuálneho násilia ako vojenskej zbrane a trvá na tom, že je naliehavo potrebné bojovať proti nemu, ako aj proti beztrestnosti, a to postavením páchateľov pred súd; zdôrazňuje tiež, že ženy sú často prvými obeťami vysídľovania v oblastiach konfliktov a často prichádzajú o svoju ekonomickú autonómiu a prístup k vzdelaniu a spoľahlivým službám v oblasti sexuálneho a reprodukčného zdravia; trvá na tom, že treba zaistiť prístup obyvateľstva vysídleného z dôvodu konfliktov alebo prírodných katastrof k vzdelávaniu a zamestnaniu; vyzýva Komisiu a členské štáty, aby spolupracovali s partnerskými krajinami a ich ozbrojenými silami s cieľom zabezpečiť riadne presadzovanie štvrtého Ženevského dohovoru o ochrane civilných osôb za vojny s osobitným zameraním na prevenciu a trestanie sexuálneho násilia;
86. vyjadruje poľutovanie nad tým, že v GAP III sa nezohľadňuje kultúrne dedičstvo v jednotlivých krajinách a úloha žien pri jeho ochrane a rozvoji; vyzýva Komisiu a ESVČ, aby vypracovali programy zamerané na ochranu a uznanie kultúrneho dedičstva a tradícií rozvíjaných ženami, ktoré často zostávajú nepovšimnuté, najmä počas celého cyklu konfliktu;
Zabezpečenie rodovo responzívnych humanitárnych činností
87. vyjadruje poľutovanie nad tým, že nedávne oznámenie Komisie o humanitárnej činnosti EÚ: nové výzvy, rovnaké zásady (COM(2021)0110) sa dostatočne nezaoberá rodovým hľadiskom v humanitárnom prostredí; vyzýva Komisiu, aby predložila konkrétnejšie návrhy týkajúce sa osobitných výdavkov, programov, sledovania a posudzovania činností súvisiacich s rodovými otázkami v humanitárnom prostredí a aby vypracovala opatrenia na ďalší rozvoj prispôsobenej a účinnej rodovo responzívnej humanitárnej činnosti EÚ vzhľadom na príležitosť, ktorú predstavuje prístup trojitého prepojenia medzi humanitárnymi, rozvojovými a mierovými snahami s cieľom chrániť práva žien a dievčat a podporovať rodovú rovnosť vo všetkých kontextoch;
Budovanie zelenej a digitálnej spoločnosti
88.
víta začlenenie prioritnej oblasti týkajúcej sa zmeny klímy do GAP III vzhľadom na to, že zmena klímy nie je rodovo neutrálna, pretože prispieva k prehlbovaniu existujúcich rodových nerovností, najmä v prípade chudobných, mladých ľudí a domorodé obyvateľstvo, a to najmä v nestabilnom prostredí; oceňuje odhodlanie EÚ venovať sa rodovým otázkam v rámci ekologickej transformácie vzhľadom na prierezový a neúmerný vplyv zmeny klímy na ženy a dievčatá, najmä v rozvojových krajinách; zdôrazňuje, že je potrebné zahrnúť ženy a dievčatá do navrhovania a vykonávania účinných